茶具一贽鲜于伯机
方逢振 (Song)
惠山天下第一泉，阳羡百草不敢先。二绝独与端石便，不受翠铁黄金煎。古来风韵擅玉川，日高丈五犹打眠。山中旧事今不然，石铫不在坡炉塼。伯机卓荦美少年，好官不做自取廉。床头月俸无一钱，手续陆羽经二篇。我有片石出古端，瓜师斲成无脚铛。为君置之书几边，自汲活水烹新烟。不待七碗肌骨仙，飞去玉皇香案前。天公高高望眼穿，百姓堕落深深渊，无人敢说江南天。